El Cinema Tívoli tanca la temporada amb sis passes de “Del revés 2” per a traslladar-se, al juliol, a la Terrassa d’Estiu
2025-07-24

L’esperat i acabat d’estrenar segon lliurament de Del revés 2 (Inside Out 2), ell èxit de Pixar protagonitzat per les emocions humanes, ha sigut la pel·lícula triada pel Cinema Tívoli per a protagonitzar la cartellera de l’últim cap de setmana de juny. A partir de juliol, els espectadors i espectadores gaudiran de les millors estrenes estiuenques a l’aire lliure, a l’auditori de la Casa de Cultura, amb l’obertura de la Terrassa d’Estiu.

Del revés 2 tindrà les seues projeccions el divendres 28, el dissabte 29 i el diumenge 30 de juny, a les 18.00 h i a les 20.15 h, amb un tal de sis passes. La pel·lícula, que des de la seua recent estrena s’ha convertit en la pel·lícula més taquillera de 2024, porta de tornada a la pantalla gran a Riley, acabada d’aterrar en l’adolescència. Mentrestant, en la seua seu central, tot està potes enlaire amb l’aterratge de noves emocions, pròpies d’esta etapa vital. Alegria, Tristesa, Ira, Por i Fàstic, que durant molt de temps han dirigit una operació exitosa, no estan segurs de com manejar l’arribada d’Ansietat. I sembla que no arribarà sola.

Les entrades per a gaudir de les millors estrenes al Cinema Tívoli tenen un preu únic de 4 euros i es poden adquirir, telemàticament, en la pàgina web del Cinema Tívoli, o presencialment, en la taquilla, des de mitja hora abans de l’inici de cada projecció.